**Protokoll fra landsstyremøte i KABB Kristent Arbeid Blant Blinde og svaksynte 14.-15.05.2025**

**Sted:** Kirkens Hus i Oslo

**Tidspunkt:** 16.00 – 18.30 og 10:00 – 15:00

**Tilstede:** Mette Lilleeng, Hege Norset Blichfeldt, Sidsel Bredvei, Frank Grimstad, Marianne Schill Reinsnes, Jon Ivar Dypedal, Heidi Vestbye og Finn Tore Eivik.

**Forfall**: Heidi Andersen Madsen har permisjon.

Styreleder Mette Lilleeng deltok på video første dagen.

**Tilstede fra KABB**:

Øyvind Woie deltok på hele møtet

# Sak 12/2025 Godkjenning av innkalling og sakliste

**Vedtak:**

Innkalling og sakliste ble godkjent

# Sak 13/2025 Valg av protokollunderskrivere

**Vedtak:**

Mette Lilleeng og Heidi Vestbye

# Sak 14/2025 Godkjenning av protokoll fra forrige styremøte

**Vedtak:**

Protokoll fra landsstyremøte 6. mars ble godkjent.

# Sak 15/2025 Informasjon fra generalsekretær

**Regnskapsrapport for årets to første måneder**

Regnskapet pr. februar 2025 viser driftsinntekter på kr 4.770.846. Dette er kr 164.050 høyere enn i fjor på samme tid. Det er i perioden mottatt offentlig tilskudd på ca. kr 200.000 mer enn det ble mottatt i 2024. Tilskuddet er bokført i sin helhet i januar.  I tillegg er det mottatt tilskudd på 69.930 fra Dam stiftelsen i 2025 som ikke var mottatt i samme periode i 2024. Det er en nedgang i inntekter knyttet til salgsinntekter, medlemskontingenter og gaver pr februar i forhold til samme periode i fjor. Inntekter fra Storytel for første kvartal er ikke mottatt. Gaveinntektene ved utgangen av februar var på: 212.000, i 2024 var de 271.000 kr. Pr 0705 er gaveinntektene totalt på 495.000 kr på samme tid i 2024 hadde vi samlet inn 566.000 kr, 2023 gav 519.000 kr de fire første månedene.

Driftsutgifter for februar 2025 er på kr 1.460.870, noe som er kr 138.791 lavere enn februar 2024. Lavere lønnskostnader er hovedårsaken til avviket.    
Resultatet pr februar 2025 viser dermed et overskudd på kr 3.006.434.

**Antall medlemmer**

KABB har pr. 7. mai 458 medlemmer som har betalt kontingent for 2025.

Pr. 31.12.2024 hadde vi 592 medlemmer.

Vi har registrert 644 medlemmer i systemet vårt, men ikke alle disse har betalt – de har heller ikke sagt opp. Av disse er 463 medlemmer synshemmet eller har leseutfordringer. 181 personer er seende medlemmer, 98 av disse er pårørende til personer med synstap eller lese utfordringer.

Gjennomsnittsalder er 62 år. Tre prosent er under 19 år, 9 prosent er i alderen 20 – 39 år, 27 prosent er i alderen 40-59 år, 42 prosent i alderen 60 – 79 år. Det er 36 prosent menn og 56 prosent kvinner.

Det er registrert 24 nye medlemmer siden mai 2024. 12 av disse er nye i 2025. Det er registrert 6 utmeldinger. Årsakene er som regel økonomi eller årsak er ikke oppgitt. I tillegg er 7 døde.

Det skal sendes ut en purring på kontingenten innen utgangen av mai måned.

Informasjon som det ikke var tid til å presentere på styremøtet:

**Universell utforming i Oslo hospital**

18. mars møtte generalsekretær og Kjersti Lium bygg-ansvarlig for Oslo Hospital og to arkitekter fra prosjektet for gjennomgang og informasjon om hvordan det nye bygget tilrettelegges for mennesker med funksjonsnedsettelser og spesielt synshemmede og personer med leseutfordringer. Prosjektet følger standarden i TEK 17. Vi erfarer at den er litt for smal og har påpekt flere forhold knyttet til ledelinjer, kontrastmarkeringer og hørselstekniske hjelpemidler. KABB har tatt initiativ til et felles møte med leietakere om universell utforming. Vi vurdere å knytte til oss en konsulent som er spesialist på feltet for bistand i prosjektet og for å oppdatere KABB med kunnskap på feltet. KABB har en formulering i kontrakten om at bygget skal oppfylle kravene og være godt tilrettelagt innen universell utforming.

**Årsmøte i Norske kirkeakademier**

21.-23. mars deltok generalsekretær på årsmøte i Norske kirkeakademier. Årsmøtet ble arrangert på Sanner hotell, Hadeland og var gratis for alle medlemmer. KABB var spesielt invitert til årsmøtet for å vise forestillingen «Med mine øyne» med Heidi og Torkjell Halvorsen. KABBs generalsekretær var også invitert til å holde et foredrag om hvordan tilrettelegging av religiøse skrifter og litteratur kan være en vei til inkludering og mangfold. Norske kirkeakademier består av 75 lokale akademier og er en økumenisk bevegelse som skaper brobyggende menneskemøter. Årsmøtet mottok forestillingen med stående applaus og flere har ytret ønske om få vise den i sitt lokale akademi.

**Årsmøte i Agder forening av KABB**

20. mars deltok landsstyrets leder, Mette Lilleeng, organisasjons- og informasjonskonsulent Cecilie Engedahl Wendelborg og generalsekretær Øyvind Woie på årsmøte i Agder forening av KABB. Situasjonen i foreningen var preget av uro etter at foreningens leder hadde trukket seg. Det gjenværende styret tok ansvar og sammen med generalsekretær ble valgkomite varslet, for å få på plass en ny lederkandidat. Årsmøtet var godt organisert og forberedt i henhold til vedtektene, alle medlemmer i foreningen var varslet av KABB om leders avgang. Avgått styreleder deltok også i årsmøtet. Generalsekretær ble valgt til dirigent. Styrets forslag til vedtekter ble endret og Marianne Schill Reinsnes ble valgt til ny leder i foreningen. Etter årsmøtet har det vært mye uro og en krevende diskusjon med avgått styreleder og en av de to personene som skulle signere protokollen. Det har ikke vært noe reaksjoner fra noen andre medlemmer. Se forøvrig egen sak om dette.

**Årsmøte i Rogaland forening av KABB**

Cecilie Engedahl Wendelborg og Øyvind Woie deltok på årsmøte i Stavanger og Rogaland forening av KABB. Vi deltok også i styremøte før årsmøtet. Det var 8 fremmøtte med stemmerett. Det sittende styret ble gjenvalg og en er enige om å satse mer på aktiviteter som er interessant og har appell til en bredere målgruppe enn KABBs medlemmer. Det må jobbes med informasjon.

**Møte i representantskapet i hovedorganisasjonen KA 25. april**

KABB er medlem i KA og plikter å stille opp på representantskapsmøte i vår arbeidsgiverorganisasjon. Vi deltok i debatten som vår del handlet mye om å påvirke KA til å gi flere relevante kurs og tilbud til medlemsorganisasjoner som ikke er kirkelige.

**Ny sesong med iBlinde**

Sølvi Marie Risøy og Magne Bolme har nylig avsluttet produksjon av sin siste sesong med podkastserien iBlinde. Alt innholdet er til fri disposisjon for KABB og holder en høy kvalitet. Paret gjør jobben helt gratis for KABB. Tredje sesong handler mye om rettigheter og interessepolitikk. KABB ønsker å bruke dette innholdet i undervisning og kurs.

**Kirkemøtet 2025**

KABB deltok på kirkemøtets åpningsdag i Trondheim 25. april. KABB har stor nytte av tilstedeværelse. Det gir anledning til å skaffe seg kontakter og bygge viktig nettverk. Vi blir lyttet til og hørt og bidro blant annet til å få inn en merknad i kirkemøtets vedtak om «Kirkens utfordringsbilde»:

*Komiteen vil peke på viktigheten av å tilrettelegge for og inkludere mennesker med funksjonsnedsettelser, og mennesker med psykisk utviklingshemming.*

Dette er med å sikre godt grunnlag for finansiering av tilrettelegging.

# Sak 16/2025 Overgangsperiode for innbetaling til pensjonsordning

**Vedtak:**

Styret legger til grunn at den hovedmodellen som ligger i tariffavtalen om pensjon iverksettes og ønsker ikke å lage tidsbegrensede tilleggsavtaler. Dette iverksettes umiddelbart. Samtidig vil styret peke på at det ønskes en aktiv lønnspolitikk som personalpolitisk virkemiddel med tanke på å rekruttere og beholde kompetanse i KABB.

Utilsiktede konsekvenser for enkelttilsatte ved overgang til nytt tariffsystem søkes løst av GS i forbindelse med innplassering /lokale forhandlinger i de ordinære prosesser.

Styreleder håndterer spørsmål knyttet til generalsekretær sin stilling.

# Sak 17/2025 Saker til generalforsamling 2025

Landsstyret gikk gjennom sakliste til generalforsamling 2025. Styret fikk orientering om valgkomiteens innstilling til nytt styret. Styret gjennomgikk treårsmelding fra KABB. Med bakgrunn i en analyse av sterke og svake sider ved KABB og tidligere samtaler drøftet landsstyret også ny strategiplan for perioden 2025 – 2028.

**Vedtak:**

Landsstyret godkjenner treårsmelding fra KABB og ber generalsekretær sende ut komplette sakspapirer i henhold til vedtektene til deltakere på generalforsamling 2025.

Landsstyret ber AU fullføre forslag til strategidokument for perioden 2025 – 2028 og oversende dette til landsstyret for endelig godkjenning.

# Sak 18/2025 Godkjenning av protokoll fra landsstyrets arbeidsutvalg

Arbeidsutvalget i KABB var samlet til møte 23.04.2025. En av sakene som ble tatt opp gjaldt oppfølgingen av årsmøtet i Agder forening av KABB. Vedtaket i AU er sendt ut til tidligere styreleder, protokollunderskrivere og det nye styret i Agder.

**Vedtak fra møte i KABB arbeidsutvalg 23.04.2025**

*Tilstede: Mette Lilleeng, Hege Norset Blichfeldt, Heidi Vestbye og Øyvind Woie*

Landsstyret i KABB er bekymret for styresituasjonen i Agder forening av KABB. Foreningen er i en vanskelig situasjon etter at styrets leder trakk seg uten forvarsel. Det har vært jobbet godt fra det gjenværende styret, valgkomiteen og generalsekretær med å finne frem til et nytt styre som kan overta i situasjonen som har oppstått. Nå er det viktig legge til rette for ro og gode arbeidsforhold for det nye styret slik at foreningens arbeid kan bringes videre.

Landsstyrets leder var selv til stede på årsmøtet sammen med generalsekretær og organisasjonskonsulent i KABB. Med bakgrunn i deres informasjon mener vi bestemt at årsmøtet har foregått i henhold til foreningens vedtekter.

Landsstyret er takknemlig for at Marianne Schill Reinsnes er villig til å ta på seg rollen som styreleder i den alvorlige situasjonen foreningen befinner seg. Landsstyret fristiller henne fra tidligere vedtak i foreningens vedtekter om at et styremedlem i landsstyret ikke kan sitte i lokale foreningsstyrer. Det betyr at hun inntil videre kan sitte i begge styrene.

Landsstyret ber generalsekretær kontakte foretaksregisteret og informere om endringene i styresammensetningen.

# Sak 19/2025 Samarbeid med IKO og innmelding i representantskap

**Vedtak:**

KABB melder seg inn i IKO. Vi har lenge vurdert å melde KABB inn i IKO - Institutt for kirke og oppvekst, og samarbeide tettere med instituttet.

Landsstyret mener et medlemskap i IKO vil styrke KABBs posisjon i kirkelige miljøer og gi tilgang til et bredt nettverk av aktører innen trosopplæring og kristen oppdragelse. KABB får en sterk samarbeidspartner som kan bidra til utvikling, produksjon og distribusjon av tilrettelagt materiell for barn, ungdom og voksne med synsnedsettelser, lesevansker og andre funksjonsutfordringer.

Et tettere samarbeid med IKO gir KABB bedre muligheter til å fremme universell utforming og tilrettelegging i trosopplæringen, og styrker KABBs muligheter for å delta i og påvirke nasjonale satsinger innenfor kirkelig undervisning.

# Sak 20/2025 Eventuelt

Det ble ikke behandle saker eller fattet vedtak under eventuelt.